– 11.05.2018Публикувано в: Slideshow, Актуално1, София
В неделя от сърцето на София – площад ”Св. Александър Невски”, ще започне първото по рода си спортно събитие, съчетаващо полумаратон, ученическо състезание по бягане и изложбен панаир. В рамките на неделния ден в столицата ще се проведе полумаратона на столицата, в който участие ще вземат 1 500 души, които са се регистрирали за бягане на различни дистанции.
Предлагайки старт и финал от площад „Св. Александър Невски“ и трасе, преминаващо през централни части от града, събитието дава заявка да се превърне в едно от най-масовите състезания по шосейно бягане на столицата. Дистанциите, по които ще стартират всички участници точно в 9:00 ч. сутринта на 13 май, са полумаратон (21,1 км), 10 км и 5 км. Преди старта регистрираните на 21,1 км ще могат да получат брандирани спортни тениски. Всеки участник, финиширал успешно в контролното време, ще получи медал, а за класиралите се на призови места са подготвени специални плакети и допълнителни награди от организаторите и партньорите на събитието. Дисциплините са подходящи както за опитни бегачи, така и за начинаещи.
Като част от полумаратона и в рамките на честванията за Деня на Европа, на 13 май ще се проведе и безплатното състезание по бягане за ученици „RUN4EU“. Ученическото състезание предлага разнообразие от дисциплини (600 м, 5 км, 10 км, щафета 4х5км и полумаратон), а награди са предвидени за абсолютно всички участници. Стартовете на „RUN4EU“ от площад „Св. Александър Невски“ ще се провеждат поетапно за различните дистанции в диапазона между 9:00 и 9:30 ч. Всеки регистриран ученик ще може да получи специална тениска за бягане преди старта, както и медал след финиша. За първите в съответните класирания пък са предвидени допълнителни награди.
След старта на ученическото състезание, между 10 и 12 ч., отново на площад „Св. Александър Невски“, ще започнат и специални лекоатлетически игри и предизвикателства. Те се водят от сертифицирани инструктори и са с отворен достъп – безплатни за всички деца и ученици. Състезанията, които вече привлякоха вниманието на стотици хора на различни възрасти, включително и цели семейства, ще бъдат предхождани от допълнителни активности. Започвайки от 12 май (събота) на площад „Св. Александър Невски“, върху площ от 150 кв.м., ще се проведе и изложбен панаир, част от полумаратона. Той включва различни продукти и услуги, насочени към активния начин на живот и здравословното хранене. Входът за посетители е свободен, а изложбените щандове ще са на площада и в неделя.